**ประกาศสมาคมบริษัทหลักทรัพย์**

**เรื่อง การเป็นนายหน้า****หรือตัวแทนซื้อขายหลักทรัพย์จดทะเบียน**

**ให้แก่บริษัทหลักทรัพย์ต่างประเทศในรูปแบบ Exclusive Partner**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ตามที่ตลาดหลักทรัพย์แห่งประเทศไทย ได้ยกเลิกประกาศตลาดหลักทรัพย์ฯ เรื่องการเป็นนายหน้าหรือตัวแทนซื้อหรือขายหลักทรัพย์จดทะเบียนให้แก่บริษัทหลักทรัพย์ต่างประเทศที่เรียกค่าธรรมเนียมไม่น้อยกว่าร้อยละ 60 ของอัตราค่าธรรมเนียม พ.ศ. 2549 ลงวันที่ 25 ธันวาคม 2549 โดยมีผลบังคับใช้ตั้งแต่วันที่ 1 มกราคม 2553 เป็นต้นไปนั้น

เพื่อให้ธุรกรรมของบริษัทสมาชิกซึ่งมีการทำสัญญาในลักษณะคู่ค้ากับบริษัทหลักทรัพย์ต่างประเทศ (Exclusive Partner) ดำเนินไปอย่างต่อเนื่อง รวมทั้งส่งเสริมให้บริษัทสมาชิกทำสัญญาในลักษณะดังกล่าว โดยที่บริษัทสมาชิกจะได้ประโยชน์จากการดำเนินการร่วมกันกับบริษัทหลักทรัพย์ต่างประเทศในด้านต่างๆ ตลอดจนเพื่อให้บริษัทสมาชิกสามารถขยายธุรกิจไปยังต่างประเทศได้มากขึ้น สมาคมจึงได้กำหนดหลักเกณฑ์เกี่ยวกับการเป็นนายหน้าหรือตัวแทนซื้อขายหลักทรัพย์จดทะเบียนให้แก่บริษัทหลักทรัพย์ต่างประเทศในรูปแบบ Exclusive Partner เพื่อให้สมาชิกถือปฏิบัติ ตั้งแต่วันที่ 1 มกราคม 2553 เป็นต้นไป ดังนี้

1. หลักเกณฑ์และเงื่อนไขการเป็นนายหน้าหรือตัวแทนซื้อขายหลักทรัพย์จดทะเบียนให้กับบริษัทหลักทรัพย์ต่างประเทศในรูปแบบ Exclusive Partner
   1. บริษัทสมาชิกควรทำสัญญาเป็นนายหน้าหรือตัวแทนซื้อขายหลักทรัพย์จดทะเบียน กับบริษัทหลักทรัพย์ต่างประเทศที่เป็นสมาชิกของตลาดหลักทรัพย์ในต่างประเทศ
   2. บริษัทสมาชิกไม่ควรทำสัญญาตามข้อ 1.1 กับบริษัทหลักทรัพย์ต่างประเทศเกินหนึ่งบริษัท โดยบริษัทหลักทรัพย์ต่างประเทศดังกล่าวต้องไม่ทำสัญญาดังกล่าวกับบริษัทสมาชิกรายอื่นอยู่แล้ว

2. สาระสำคัญของขั้นต่ำในสัญญาการเป็นนายหน้าหรือตัวแทนซื้อขายหลักทรัพย์จดทะเบียนให้กับบริษัทหลักทรัพย์ต่างประเทศในรูปแบบ Exclusive Partner

* 1. การให้ความร่วมมือที่เป็นประโยชน์ต่อการดำเนินงานร่วมกันกับบริษัทสมาชิก ทั้งด้านการบริการลูกค้า การถ่ายทอดความรู้ บทวิเคราะห์หลักทรัพย์ และเทคโนโลยีต่างๆ ที่เกี่ยวกับธุรกิจหลักทรัพย์ รวมถึงการสนับสนุนการดำเนินงานอื่นๆ ที่เกี่ยวข้อง
  2. การปฏิบัติตามสัญญาและการให้ความร่วมมือกับบริษัทสมาชิกในการปฏิบัติตามข้อกำหนดของตลาดหลักทรัพย์แห่งประเทศไทยที่เกี่ยวกับการซื้อขายหลักทรัพย์ การชำระราคาและการส่งมอบหลักทรัพย์ รวมถึงกฎระเบียบที่เกี่ยวข้อง
  3. การห้ามมิให้บริษัทหลักทรัพย์ต่างประเทศซื้อหรือขายหลักทรัพย์จดทะเบียนนอกตลาดหลักทรัพย์ ไม่ว่าจะเป็นการซื้อหรือขายในฐานะนายหน้าหรือตัวแทนหรือในนามบริษัทหลักทรัพย์ต่างประเทศเอง
  4. การยินยอมให้บริษัทสมาชิกบอกเลิกสัญญา หรือหยุดการปฏิบัติหน้าที่เป็นนายหน้าหรือตัวแทนได้ทันที แล้วแต่กรณี ในกรณีที่บริษัทหลักทรัพย์ต่างประเทศไม่ปฏิบัติตามสัญญา

1. อัตราค่าธรรมเนียมของการซื้อขายหลักทรัพย์สำหรับบริษัทหลักทรัพย์ต่างประเทศในรูปแบบ Exclusive Partner
   1. ในการให้บริการเต็มรูปแบบ (Full Service) บริษัทสมาชิกควรเรียกเก็บค่าธรรมเนียมการซื้อขายหลักทรัพย์จาก Exclusive Partner ในอัตราอ้างอิงที่ไม่น้อยกว่าร้อยละ 0.12 แต่ไม่เกินกว่าร้อยละ 1 ของจำนวนเงินที่ซื้อหรือขายต่อวัน
   2. ในการให้บริการผ่านระบบอินเทอร์เน็ต และระบบ DMA (Direct Market Access) บริษัทสมาชิกควรเรียกเก็บค่าธรรมเนียมการซื้อขายหลักทรัพย์จาก Exclusive Partner ในอัตราอ้างอิงที่ไม่น้อยกว่าร้อยละ 0.07 แต่ไม่เกินกว่าร้อยละ 1 ของจำนวนเงินที่ซื้อหรือขายต่อวัน

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_